ЩIэгъуэтыгъуейр сыт?
«Адыгэ псалъэ» газетым и редакцэм тхыгъэ зэмылIэужьыгъуэ куэд къыIэрохьэ. Ахэр ятеухуащ ди щIэджыкIакIуэхэр гъащIэм щызрихьэлIэ Iуэхугъуэ зэхуэмыдэхэм: фIыми Iейми, гуауэми гуапэми, фIыщIэ зыхуэщIыпхъэхэми дерс къызыхэхыпхъэхэми, н. къ. Шэджэм куейм хыхьэ Щхьэлыкъуэ къуажэм къикIыу редакцэм иджыблагъэ къыIэрыхьа письмор зи къалэмыпэм къыпыкIахэр ирогузавэ школым адыгэбзэмрэ литературэмрэ зэрыщадж тхылъхэр зэрамыгъуэтым, ахэр зэрызэпэубыдам. Ахэр щIолъэIу щытыкIэр зэхэдгъэкIыну.
Ди сабийхэм анэдэлъхубзэр зэрадж тхылъхэр тыкуэнхэм хуабжьу щыгъуэтыгъуейщ. Бэзэрым телъыр тхылъыжьщ, ари сом 500 — 600 и уасэу, — итщ письмом. — Адыгэбзэр зэрадж тхылъхэр къыдамыгъэкIыжу ара хьэмэрэ а Iуэхум хухах мылъкур зыщIыпIэ «щетIысэхыу» пIэрэ?
ПщIэ къыфхуэзыщI щхьэлыкъуэдэсхэу Амщокъуэ Р., Къуныжь Л., Мамхэгъ Т., ПщыукI Р., Джыназ Н.,
Иуан А., нэгъуэщIхэри».
Щхьэлыкъуэ къикIа мы письмом ипкъ иткIэ дэ зыхуэдгъэзащ лъэпкъыбзэхэмкIэ тхылъхэр къыдэгъэкIыным щелэжь, абы гулъытэшхуэ щыхуащI «Эльбрус» тхылъ тедзапIэм и унафэщI Ацкъан Руслан.
— Анэдэлъхубзэр зэрадж тхылъхэр егъэфIэкIуэным теухуа республикэ программэр и лъабжьэу, иужьрей илъэсхэм гулъытэ хэха худощI адыгэбзэр, балъкъэрыбзэр щIэблэм зэрадж тхылъхэр зыхуей хуэзауэ, иджырей мардэхэм изагъэу къыдэгъэкIыным. Зы илъэси къанэркъым ди тхылъ тедзапIэм апхуэдэ тхылъыщIэхэр къыщыдэмыкIыу. Ахэр щащэ Налшык Хъураным и цIэр зезыхьэ уэрамым тет «Тхылъ», Толстойм и уэрамым тет «Разумник» тыкуэнхэм. Тхылъхэр зымыгъуэтхэр абыхэм къащIэупщIэ хъунущ мы телефонхэмкIэ: 42-68-70, 42-00-70. Ахэр ди IуэхущIапIэм и тхылъ хъумапIэм и телефонхэрщ. Иджыпстуи ди хъумапIэм щIэлъщ адыгэбзэр школхэм зэрыщрагъэдж сыт хуэдэ тхылъи, нэхъ зэпэубыдауэ щыт зытIум къищынэмыщIа. Ахэри мы зэманым хьэзыр щохъу дызыдэлажьэ «Тетраграф» ООО-м, — жиIащ Ацкъаным. — Дызытепсэлъыхь зэреджэ тхылъхэри школакIуэхэр зыхуеину нэгъуэщI литературэри ныбжьыщIэхэм яIэрыхьэфынущ школ библиотекэхэмкIэ. Тхылъ тедзапIэмрэ школхэмрэ яку дэлъыпхъэ апхуэдэ зэпыщIэныгъэм тещIыхьа хабзэ хэха щыIэщи, дэ еджапIэхэми дадолажьэ. Къыхэзгъэщыну сыхуейт я уасэкIэ ди тхылъхэм сом 70 нэхърэ нэхъ лъапIэ зэрахэмытыр. Ахэр тыкуэным зымащIэкIэ щынэхъ лъапIэнкIэ хъунущ.
ТедзапIэм и унафэщIым щыгъуазэ сыхуищIащ 2013 гъэм IуэхущIапIэм школакIуэхэм папщIэ къыщыдагъэкIыну тхылъхэр зэрыт планым. Мы илъэсми, адрейхэми хуэдэу, «Эльбрус» тедзапIэм школакIуэхэм папщIэ адыгэбзэкIэ къыщыдэкIынущ тхылъ куэд. Абыхэм яхэтщ художественнэ литератури, сабийхэм папщIэ тхылъхэри, критикэ, литературэдж, публицистикэ унэтIыныгъэ зиIэхэри, зэреджэ, зэреджэ-методикэ литератури. Апхуэдэхэщ, псалъэм папщIэ, КIыщокъуэ Алим, Къэжэр Хьэмид, Хьэх Сэфарбий, Уэрэзей Афлик, Нартокъуэ Анжелэ сымэ я къалэмыпэм къыпыкIа художественнэ тхыгъэхэр, критик ХьэкIуащэ Андрей и «Теунэ Хьэчим» тхылъыр, Гугъуэт Лол и «Азбукэр», Балэ Людмилэ игъэхьэзырахэу «Азбукэм» и гъусэ зэрытхэ тетрадыр, 5-нэ, 11-нэ классхэм я «Адыгэ литературэ» тхылъхэм ящIыгъу зэрылажьэ тетрадхэр, «Изложенэхэмрэ сочиненэхэмрэ щызэхуэхьэса. 5 — 11-нэ классхэр» тхылъыр, Тау Жантий и «Адыгэбзэ. 2-нэ класс», Ержыб Аслъэн и «Анэдэлъхубзэ. 2-нэ класс», Урыс Хьэталий, Амырокъуэ Ибрэхьим, Тамбий БетIал, ЛIуп ФатIимэ сымэ 6-нэ, 7-нэ, 8-нэ, 9-нэ, 11-нэ классхэм папщIэ я «Адыгэбзэ» тхылъхэр. Абыхэм я гъусэщ школым адыгэбзэр щезыгъэджхэм ягъэхьэзыра зэрылажьэ тетрадхэр. Апхуэдэу ди планым хэтщ ТIымыжь Хьэмыщэ, Балэ Людмилэ, БищIо Борис сымэ зэхагъэувауэ 7-нэ, 8-нэ, 11-нэ классхэм папщIэ адыгэ литературэмкIэ хрестоматие, УнэлIокъуэ Вячеслав 5 — 11-нэ классхэм яхуигъэхьэзыра «Диктантхэр щызэхуэхьэса» тхылъыр, нэгъуэщIхэри.
— ЕгъэджакIуэхэри еджакIуэхэри куэд щIауэ зыпэплъэщ БищIо Борисрэ ТIымыжь Хьэмыщэрэ я «Урыс-адыгэ школ псалъалъэ», «Урыс-адыгэ псалъалъэ» тхылъхэр. Ахэри мыгъэрей планым къыщыгъэлъэгъуащ, — къыхигъэщащ Ацкъан Руслан. — Апхуэдэу ди анэдэлъхубзэр зыджу 3-нэ, 6-нэ классхэм щIэс мыадыгэ сабийхэми яIэрыхьэнущ тхылъыщIэхэр. «Адыгэбзэр зыдогъащIэ» тхылъхэмрэ абыхэм ящIыгъу зэрылажьэ тетрадхэмрэ игъэхьэзыращ Бекъан Масирэт.
Ацкъаным зэрыжиIамкIэ, школакIуэхэм папщIэ мы гъэм къыдагъэкIыну тхылъхэм я бжыгъэр псори зэхэту 35-рэ мэхъу. А тхылъхэм, зэрылажьэ тетрадхэм я нэхъыбапIэр щхъуэкIэплъыкIэу, я теплъэкIи, ярыт тхыгъэкIи, сурэткIи иджырей мардэхэм хуэкIуэу щытынущ. Ахэр тыкуэнхэм щIэлъынущ школ щIэтIысхьэжыгъуэм и пэ къихуэу.
Ди щIэджыкIакIуэхэм фигу къыдогъэкIыж, хабзэ хъуауэ, «Эльбрус» тедзапIэм къыщыдэкI тхылъхэм ятеухуа хъыбар кIэщI «Адыгэ псалъэм» «ТхылъыщIэ» рубрикэм щIэту къызэрытехуэр. Газетыр зи унагъуэ ихьэ псори абы щыгъуазэщ.
ЖЫЛАСЭ Маритэ.
